Tagaaken

**"Tagaaken"** ("Rear Window") on Alfred Hitchcocki lavastatud 1954. aasta USA põnevusfilm. John Michael Hayesi stsenaarium põhineb Cornell Woolrichi 1942. aastal avaldatud lühijutustusel "It Had to be Murder". Filmi peaosades mängivad James Stewart ja Grace Kelly, kellele mõlemale oli see teiseks filmiks koos Hitchcockiga.

Film räägib elukutselisest fotograafist L. B. Jefferiesist ehk Jeffist (James Stewart), kes on pärast õnnetust oma korterisse New Yorgis Greenwich Village'is ratastooli aheldatud. Tema ainsaks tegevuseks sel ajal on aknast vastasmajade naabrite jälgimine ning kuna parasjagu on kestmas kuumalaine, on naabritel aknad avatud, mis hõlbustab omakorda naabrite piilumist. Jeffi külastavad tema hooldaja Stella (Thelma Ritter) ja Jeffi tüdruksõber Lisa Fremont (Grace Kelly). Kuigi Stella soovib, et Jeff Lisaga abielluks, ei taha Jeff abielust midagi kuulda. Ühel öösel kuuleb Jeff vastasmaja korterist karjatust, misjärel hakkab talle silma korteris elava mehe kummaline käitumine. Järgmisel päeval pole tolle mehe naisest enam märkigi ja Jeff hakkab kahtlustama, et mees on oma naise tapnud.

Kõik filmivõtted tehti Paramount Picturesi stuudios, kus paiknes ühte Greenwich Village'i tagahoovi jäljendav tohutu võttepaik, mille olid kavandanud Hal Pereira ja Joseph McMillan Johnson. Väga täpse ja keeruka võttepaiga ehituseks kulus kuus nädalat ning valmimise ajal oli see suurim omasugune Paramounti stuudiotes. Võttepaiga üheks iseäralikuks osaks oli selle suur kanalisatsioonisüsteem, mis ehitati filmis kasutatud vihmavee ärajuhtimiseks.

Kuigi tiitrites on märgitud filmimuusika autoriks Franz Waxman, lõi Waxman filmile vaid ava- ja lõpumuusika ning klaveripala, mille autoriks oli filmiks laulukirjutaja. Filmis on suunatud tähelepanu peamiselt diegeetilistele helidele – helid, mis tekivad tegelaste tavategevuste läbi.

"Tagaakna" nagu ka ülejäänud Paramountis tehtud Hitchcocki filmide kostüümikunstnik oli Edith Head.

Hitchcocki filmidele omaselt teeb ta ise ka "Tagaaknas" episoodilise rolli. Filmis on teda näha laulukirjutaja korteris kella keeramas.

"Tagaaken" oli nomineeritud neljale Oscarile: parim lavastaja (Hitchcock), parim kohandatud käsikiri (Hayes), parim operaatoritöö (Robert Burks), parim heli (Loren L. Ryder) –, kuid ei võitnud neist ühtegi.

Filmi on peetud Hitchcocki üheks parimaks ja üheks üldse kõigi aegade parimaks filmiks. 1998. aastal valis Ameerika Filmiinstituut filmi 20. sajandi Ameerika saja parima filmi seas (*[[AFI's 100 Years...100 Movies|100 Years...100 Movies]]*) 42. kohale ja 2001. aastal parimate põnevusfilmide seas 14. kohale (*[[AFI's 100 Years...100 Thrills|100 Years...100 Thrills]]*). Filmiarvustusi koguval saidil on Rotten Tomatoes on "Tagaakna" hinne maksimaalsest 98%.

Ajakiri Time on nimetanud "Tagaakna" Hitchcocki paremuselt teiseks meelelahutuslikuks filmiks "39 astet" ("The 39 Steps"; 1935) järel.

1997. aastal tunnistati film kultuuriliselt oluliseks ning võeti USA Kongressi raamatukogu National Film Registrysse.

## Osatäitjad

* James Stewart – L.B. Jefferies (Jeff)
* Grace Kelly – Lisa Carol Fremont
* Wendell Corey – detektiiv leitnant Thomas J. Doyle (Tom)
* Thelma Ritter – Stella
* Raymond Burr – Lars Thorwald
* Judith Evelyn – Miss Lonelyhearts
* Ross Bagdasarian – laulukirjutaja
* Georgine Darcy – Miss Torso
* Frank Cady ja Sara Berner – naabermajas koeraga elav abielupaar
* Jesslyn Fax – skulptorist naaber
* Rand Harper ja Havis Davenport – äsjaabiellunud paar
* Irene Winston – proua Anna Thorwald

## Vaata ka
* vuajerism

## Viited

## Välislingid
*